b'\n_START_ARTICLE_\nJenny Markelin-Svensson\n_START_PARAGRAPH_\nJenny Maria Gustava Markelin-Svensson (vuoteen 1911 Markelin; 30. lokakuuta 1882 Helsingin maalaiskunta \xe2\x80\x93 17. maaliskuuta 1929 Helsinki) oli ammattientarkastaja ja Suomen ensimm\xc3\xa4inen naispuolinen insin\xc3\xb6\xc3\xb6ri._NEWLINE_Markelin-Svenssonin vanhemmat olivat maanviljelij\xc3\xa4 Johan Fredrik Albert Markelin ja Amanda Fredrika Nummelin ja puoliso vuodesta 1911 rakennusteknikko Emil Svensson. H\xc3\xa4n tuli ylioppilaaksi Nya svenska samskolanista 1899 ja valmistui insin\xc3\xb6\xc3\xb6riksi ensimm\xc3\xa4isen\xc3\xa4 naisena Polyteknillisest\xc3\xa4 opistosta 1905. Markelin-Svenssonin oppialana oli tie- ja sillanrakennus._NEWLINE_Markelin-Svensson perehtyi valmistumisensa j\xc3\xa4lkeen ty\xc3\xb6oloihin Suomessa ja apurahojen turvin ammattientarkastukseen eri puolilla Eurooppaa. Vuonna 1908 h\xc3\xa4net nimitettiin ammattientarkastaja  Vera Hjeltin apulaiseksi ja 1909 apulaistarkastajaksi Viipurin ja Lahden tarkastuspiireihin. Hjelti\xc3\xa4 Markelin-Svensson avusti viel\xc3\xa4 1911\xe2\x80\x931913 valtion ty\xc3\xb6suojelu- ja huolton\xc3\xa4yttelyn hoidossa. Vuonna 1913 h\xc3\xa4n siirtyi Helsingin kaupungin palvelukseen, terveydenhoitolautakunnan naispuoliseksi ty\xc3\xb6ntarkastajaksi. H\xc3\xa4n perehtyi ammattientarkastukseen ja ty\xc3\xb6suojeluun Skandinaviassa 1914, ja vuonna 1916 h\xc3\xa4n esitti ammattientarkastajien koulutuksen kehitt\xc3\xa4mist\xc3\xa4 Suomessa._NEWLINE_Kun sosiaalihallitus perustettiin 1918, Markelin-Svensson siirtyi sen palvelukseen ja toimi Suomen ensimm\xc3\xa4isen\xc3\xa4 naispuolisena ammattienylitarkastajana. My\xc3\xb6hemmin h\xc3\xa4n oli sosiaaliministeri\xc3\xb6n apulaisylitarkastaja aina varhaiseen kuolemaansa saakka. Markelin-Svensson oli aktiivinen yhteiskunnallinen vaikuttaja my\xc3\xb6s sanomalehtikirjoitusten, esitelmien ja luentojen sek\xc3\xa4 alan yhdistysten ja j\xc3\xa4rjest\xc3\xb6jen luottamusteht\xc3\xa4vien kautta.'